Inimene õpib ikka iga päevaga juurde midagi uut. Täna selgus, et dušivoolik võib ilma igasuguse hoiatuseta lihtlabaselt pooleks minna ja teeb ta seda  loomulikult siis kui sul on peas igavesti pirakas šampoonivahumüts. Ühel hetkel ei saa sa enam lihtsalt aru, miks sellest kuradima pihustist, mida sa käes hoiad, mitte midagi ei tule ja miks mingid hüsteerilised veejoad sulle vastu mune virutavad. Kui siis selle silmadele valgunud vahukardina tagant oma okulaarid kangelaslikult lahti kangutada, selgub, et dušivoolik on otsustanud hakata elama uut elu ning muundunud ecstasy't tarbinud Charcot' duššiks. Isegi hea, et tal oli oma tõmblemistega piisavalt tegemist ja ta ei otsustanud minna külla mõne meetri kaugusel olevale elektriradiaatorile.